Kadäni uken Soltä Ekäni täŋo iwaräntäkiye kumäŋ-kumäŋ api tadäpet yäŋ umun man bumta yäwettäŋ kuŋatkuk.
Täŋpäŋ bämop äma intäjukun täŋpani-ken kuŋkuk.
Kuŋpäŋ iwetkuk;
Gäk Juda äma täŋo käbeyä yot Damaskus kome itkaŋ unitäŋo watä ämata man kudän kaŋ täŋ yämi yäk.
Ude täŋiri näk päŋku ämawebe Jesu täŋo kädet iwarani u täga api yepmäŋiret.
Yäwänä bämop äma unitä mani buramiŋpäŋ man kudän ŋode täŋpäŋ imiŋkuk;
Soltä ämawebe Jesu täŋo kädet iwarani ämawebe ätu yabäŋpäŋä yepmäŋitpäŋ yäŋ-yäkŋat yäpmäŋ Jerusalem komeken api äbek yäk.
Man kudän ude täŋpäŋ imänkaŋ Sol Jerusalem peŋpäŋ Damaskus kuŋkuk.
Kuŋtäŋgän Damaskus yotpärare keräp taŋirän uterakgän kunum gänaŋ nanik peŋyäŋek pähap kubätä Sol uwäk täŋkuk.
Peŋyäŋek unitäŋo kehäromitä täŋpewän Sol kome terak maŋpatkuk.
Ude täŋpäŋ äma kubä täŋo man kotäktä ŋode yäŋirän nadäŋkuk;
Sol!
Gäk imata näk täŋpä wakta epäni täyan?
Ude yäwänä Soltä yäŋkuk;
Ekäni,
gäk netä?
Yäwänä unitä yäŋkuk;
Näk Jesu,
täŋpi wawetta epäni täk täyan ubayäŋ yäk.
Eruk,
akuŋkaŋ kumaŋ yotpärare-ken ku yäk.
Kuŋiri äma kubätä gabäŋ ahäŋpäŋ epän man api gäwerek.
Gäweränä udegän kaŋ tä yäk.
Yäŋirän äma Sol-kät bok kuŋatkuŋo u bärom täŋpäŋ man kum kwikinik itkuŋ.
Kwikinik itkaŋ äma bureni kubä nämo kaŋkaŋ man kotäk ugänpäŋ nadäŋkuŋ.
Täŋpäŋ Soltä akuŋpäŋ dapun ijiŋkuko upäŋkaŋ dapuri bipmäŋ urani pen irirän kerigän iŋit yäpmäŋ kumaŋ Damaskus yotpärare uken päŋku teŋkuŋ.
Tewäkaŋ ume ketem nämo naŋkaŋ dupik ikekgän pen irirän kepma yaräkubä ude täreŋkuŋ.
Täŋpäkaŋ Damaskus kome uken Jesu täŋo iwaräntäki kubä itkuko u wäpi Ananias.
Ananias uwä däpmonken Ekänitä gera terak wäpi yäŋkuk.
Yäŋirän Ananiastä yäŋkuk;
Ekäni,
näk itat ŋo yäk.
Yäwänä Ekänitä ŋode iwetkuk;
Gäk akuŋkaŋ kädet kubä wäpi Kädet Siwoŋi yäŋ yäwani u iwat yäpmäŋ ku yäk.
Kuŋtäŋgän Judastä yotken ahäŋpäŋ Tasus nanik äma kubä wäpi Sol unita kaŋ iwet yabä yäk.
Äma u yot u gänaŋ itkaŋ Anutu-ken yäŋapik man yäŋ itak yäk.
Sol u dapuri tumbani itak upäŋkaŋ däpmonken ŋode kak;
Äma kubä wäpi Ananias unitä Sol dapuri yäpän tägakta yot gänaŋ äroŋpäŋ keri gupi terak peŋirän kak yäk.
Yäwänä Ananiastä kowata ŋode yäŋkuk;
Ekäni,
ude nämo!
Äma mäyaptä äma unita man ŋode yäŋirä nadäk täyat;
Äma u imaka wakiwaki Jerusalem komeken ämawebekayeta täŋ yämik täŋpani yäk.
U bämop äma intäjukun täŋpanitä ämawebe ŋo nanik gäk wäpka terak yeŋgämä pek täkaŋ u yepmäŋitta yäŋtäreŋ imiŋkuŋ yäk.
Ude yäwänä Ekänitä ŋode iwetkuk;
Gäk ku.
Sol uwä näkŋo epän watä ämana ude iwoyäŋkut yäk.
Uwä ämawebe Juda äbotken nanik nämo,
ba kome kubäkubä täŋo intäjukun äma,
ba Isrel nanik näkŋo manbiŋam u yäŋahäŋpäŋ yäwetta iwoyäŋkut yäk.
Täŋpäŋ näkŋo wäpnata yäŋpäŋ komi bäräpi mäyap nadäwayäŋ täyak uwä näkŋa-tägän api iwoŋärewet yäk.
Ekänitä Ananias ude iweränä kumaŋ Judas täŋo yot gänaŋ äroŋpäŋ keriyat Sol terak peŋpäŋ ŋode iwetkuk;
Notnapak Sol,
Ekäni Jesu,
kädet miŋin ahäŋ gamiŋkuko unitä apiŋo näk peŋ näwet-pewän gäkken äbätat yäk.
Gäk dapun äneŋi ijiwi kuŋirä Kudupi Munapiktä gäk uwäk tawän yäŋpäŋ näk peŋ näwet-pewän äbätat yäk.
Ananiastä ude yäwän täreŋirän uterakgän imaka kubä äwon bumik dapuri täŋpipiŋkuko u täreŋ maŋkuk.
Maŋirän dapuri ijiwän kuŋkuŋ.
Ijiwän kwäpäŋ käroŋ akwänkaŋ päŋku Ananiastä Jesu wäpi terak ume ärut imiŋkuk.
Täŋpänkaŋ Sol ketem naŋpäŋ kehäromi äneŋi yäpuk.
Ude täŋkaŋ Sol Jesu iwarän täwani Damaskus nanik ukät kepma yarägän itkuŋ.